Bya VIVIEN NAAKITENDE
MAUREEN Nalusiba ne Jamir Mugoya abatuuze mu Zooni ya Central mu Ndeeba bafunye obutakkaanya Nalusiba n’asuulira Mugoya omwana waabwe Akiram Mugoya ow’emyezi etaano n’agenda wabula ne Mugoya naye omwana n’amusuula wabweru ku lubalaza naye n’adduka.
Bino bibaddewo ku Lwokusatu ekiro. Betty Babirye muliraanwa wa Mugoya agamba nti abafumbo bano baasitudde olutalo mu kiro yagenze okuwulira ng'omwana akaaaba nnyo ate ng’oluyombo lusirise kwe kufuluma okulaba ogubadde n’asanga ng'omwana bamusudde ku lubalaza lw'ennyumba ng'ali bwereere ne baggula enju yaabwe nga temuli muntu kwe kumutwala ku poliisi.
Poliisi y'omu Ndeeba yakoze omuyiggo n’ekwata Mugoya era yategeezezza nti, naye tasobola kulabirira mwana muwere n’asaba poliisi enoonye mukyalawe akomewo alabirire omwana.
“Nalusiba alabika yafunyeeyo abasajja abalala nga be bamusigudde n’asuula omwana kubanga bulijjo abadde yeewera okumusuula”, bw’agamba.
Akola ku nsonga z'abaana ku poliisi eno Agnes Lafoa agambye nti omwana bakyamulese mu mikono gya Babirye eyamulonze nti naye basuubira okumukwasa KCCA bamutwale mu bitongole ebirabirira.
Ye Mugoya ali ku poliisi mu Ndeeba. Ye ne mukyalawe bagguddwaako ogw'okulagajjalira omwana ku fayiro SD: 06/26/03/14.
tso_Latn lug_Latn lug_Latn lug_Latn lug_Latn lug_Latn lug_Latn